Ma' na wari' co fariseu pane.
Nicodemos na wixicon.
Taramaxicon wi na cocon oro win ma' ca pain ca taramaxicon to ho' cacaparut pain ca judeu urut pane.
Hwet ton Jeju ta ac ca na,
xut hwet towa ac con na.
Tomi' xim inem Taramaxicon co pijim' mi' taxipa' nonon pain capijacon Iri' Jam ac con na.
Taxi' urut pum pain ca maqui' mon Iri' Jam.
Taxi' urut pum pain ca ca' na roron pain capija oro wari' quem pane.
Xi an hwet pe taxi' ara main ca hwara' opa wa pain ca ara main oro ca om ara taxi' ne ca wari' wa ta.
Mo xi om pe ho' quem Iri' Jam ma',
om xi ara ac main oro ca ara ma ma' na ca tomi' con ma'.
Om na ta Nicodemos ac con na Jeju.
Wari' co om pan' qui' mami' ma',
om ta hwet ac con Iri' Jam pain ca taramaxicon pe ca pain pawin ta.
Tomi' iri'o' inem ta na ca tomi' con ma'.
Cain' cain' xira quem ac ca na.
Ma' na ca pan' qui' mami' ac ca wari' pain ca horon pin nucun ra?
In hwet xirain monocwam jicon ra?
Ac i ma' xira ca pan' qui' mami' ca ra na ca tomi' con ma'.
Om na ta Nicodemos ac con na.
Wari' co om mam' pan' qui' nain com je Tamataracon Iri' Jam ma',
om ta hwet ac con pain ca taramaxicon pe ca pain pawin.
Tomi' iri'o' inem ta.
Wari' co pan' qui' pain ca wanxi' con cote ca ma',
panxica wari' e' na.
Wari' co pan' qui' mami' pain ca meo cain ximicon Tamataracon Iri' Jam ma' iri na ne,
panxica Iri' Jam na co ma'.
Je ca tomi' xim ca' Nicodemos ac con na.
Ta wa ina me mapa' pain ca tomi' xim ca' me:
Na e' na pain ca camara' qui' mami' hwe ta.
Win ne hotowa ma'.
Pahop pahop xam' na.
Taraju paxi' irin ca pahop nein ma',
ane om taxi' xin ca maqui' nein pain ca mao nein ne.
Ac i ma' na pain ca mam' camara' qui' mami' caca oro wari' pain Tamataracon Iri' Jam quem.
Xi querec pin' xin ca taramaja nein pain ca meo nein ximicocon oro wari' co camara' qui' mami' nana ta.
Ac i ma' na ca tomi' con Nicodemos Jeju ma'.
Cain' cain' xira quem ac ca na Nicodemos.
Om ca taraju pa' ma ra ac con na Jeju.
Win ne ca ca' na taxipa' momon pain capijacon Iri' Jam oro win ma' ma pain Israel ma' non.
Warut pain ca pijim' urut pahu' ca',
tomi' hwet paxi' urut pahu' pain ca taxi' nuxut.
Tomi' hwet paxi' urut pahu' pain ca querec nuxut quem.
Ane om howa jein na hwein ca tomi' nuxut ne.
Tomi' iri'o' inem ta.
Mo ta om howa mahu' pain ca tomi' hwet xuhu' pain oro carawa ca ara pe nain macan' ca',
cain' xi howa ac mahu' pain ca tomi' hwet xuhu' pain oro carawa ca ara pe nain pawin cain quem?
Om ca ma' camain' ca xucun wari' co piri' mao nain pawin ta ac con na.
Xica' pe ina pain ca Iri' Wari' ta' ca',
xica' pe ina pain ca piri' mao tain pawin cain.
Xi quiji' qui' ara tain i cain ta non.
Win ca Moisés cara pane,
pain ca quio caxi cocon oro wari' oro caxicon em' pain mahweri pane ac con na.
An wa nain arain too ca quep an xiho' con em',
an piri' xat ac cain na pain pana quem.
Ma' ta xio pin hwe pain ca noro hwein ta tata oro wari' co quio caxi wawa pane.
Ac i ma' tatarapa' oro wari' co noc nanapa' pain ca Iri' Wari' ta' ca' quem,
na e' na pain ca an piri' xat xim cacapa' pain pana.
Ma' ta e' cara e' cara xam' caca oro wari' co howa nanapa'.
E' cara to ho' totoron Iri' Jam ta na ca tomi' con ma'.
Xi noc cuhu' Te Iri' Jam ta ac con na.
Om ca noc camain' cuhu' pain ca wari' nuhu' ma'.
Je ca tomi' ca' cuhu' pata':
Mi' xuhu' con Panxita' co xica' xat cwa'.
Ma' ta om mama' cacain cote ne xe oro wari' co howa nonon ta nuhu' pata'.
Ma' ta e' cara caca nuhu',
ma' ta to ho' to ho' xam' cacapa' ta nuhu'.
Hwet roron oro wari' ta ara xi' napa' Te pahu' pane.
Ma' ta to' witan momon napa' pahu'.
Om ca tomi' ca' capa':
Hwet roron,
ac juiz ra cocon,
em' hwe,
xi om ne ca caracat nuhu' ta roron,
om ca tomi' ac i ma' capa' pahu',
om na.
To' witan roron ta napa' pahu'.
Je ca hwet roron capa' pahu' pane.
Oro wari' co howa nanapa' ma',
om ca tomi' mi' tococwa pain wap wa pain ca caracat nucucun.
Oro wari' co om howa nana ma' iri nana ne,
wara tomi' mi' tata pain ca wap wa pain ca caracat nucucun.
Xi howa cacapa' pain ca xica' xat ta' pain ca Panxica ta' ca'.
Je ca tomi' mi' tococwa pain ca wap wa ma'.
Hwet paxi' inonon pain ca ac naran ta' ca'.
An hwet mi' paxi' inonon pain oro ca iri'o' wa con Te ma',
pain ca noc cain ca caracat wa ma'.
Ane noc cacapa' ne.
Param e' nanain ca jitacat nein xim.
Xi caracat ara caca ta.
Oro wari' co caracat taxipa' nana cwa',
noc nanapa' pain ca ac naran ta' ca'.
Om ca wixicam jun na cacapa'.
Ma' ta om querec pin' cacaparut pain ca caracat nuxut oro wari' cwa' ta nana.
Oro wari' co tomi' ha' taxipa' nonon Iri' Jam co iri'o' ma' iri nana ne,
wixicam pin nanapa' pain ca ac naran ta' ca'.
Ma' ta querec pin' cacaparut oro wari' pain ca quep xiho' caparut Iri' Jam pain ca tomi' ha' nuxut ta nana.
Ac i ma' na ca tomi' con Nicodemos Jeju pane.